P. Šimko, prezident Prezídia Fondu národného majetku  SR: (2006-12-13):
Materiál, ktorý vám predkladáme, bol vypracovaný v súlade s odporúčaním vlády uvedenom v uznesení vlády Slovenskej republiky č. 853 z 11. októbra 2006. Z obsahovej stránky materiál pozostáva z návrhu uznesenia Národnej rady Slovenskej republiky, vlastného návrhu a z odôvodnenia návrhu, ktorý sa skladá z troch častí. V prvej časti je uvedený predpokladaný vývoj likvidity fondu do roku 2006, ktorý je základom na zostavenie očakávaného vývoja likvidity fondu do roku 2007. Pozostáva z očakávaných príjmov a predpokladaných výdavkov fondu v roku 2006. Na základe porovnaní použiteľných finančných prostriedkov a splatných záväzkov do 31. 12. 2006 predpokladáme, že bilancia fondu ku koncu roku bude prebytková, a to vo výške 25,3 mld. Sk. O použití týchto finančných prostriedkov v roku 2007 rozhodla vláda Slovenskej republiky uznesením č. 856 zo dňa 11. októbra 2006. Obsahom druhej časti návrhu je bilancia príjmov a výdavkov Fondu národného majetku v roku 2007. V jej úvode sú vyčíslené plánované príjmy, ktoré fond očakáva vo výške 14,1 mld. Sk. Najvýznamnejšiu položku predstavujú príjmy z dividend vyčíslené na 13,9 mld. Sk, to je prakticky 98 % príjmov. Ich skutočná výška však závisí od výdaja hospodárenia prirodzených monopolov a od spôsobu rozdelenia zisku v týchto spoločnostiach. Takto získané príjmy v zmysle dividendovej politiky transferuje Fond národného majetku Slovenskej republiky do štátnych finančných aktív v súlade s rozhodnutím vlády Slovenskej republiky. Čo sa týka príjmov z privatizácie, pri plánovaní príjmov v roku 2007 fond vychádzal z predpokladu, že k uzavretiu nových zmlúv v sledovanom období nedôjde. Tie sú v plnom rozsahu závislé od rozhodnutí, ktoré budú prijaté buď vládou Slovenskej republiky, alebo Národnou radou Slovenskej republiky v oblasti privatizácie. Po zhrnutí možno konštatovať, že celkové zdroje, ktoré Fond národného majetku v roku 2007 očakáva, spolu s prebytkom z roku 2006 predstavuje sumu vo výške 39,4 mld. Sk. Ďalej táto časť obsahuje plánované výdavky fondu v roku 2007. Ide o použitie majetku fondu podľa zákona. Medzi najzávažnejšie výdavkové položky patria výdavky v súlade s rozhodnutiami vlády Slovenskej republiky, t. j. v zmysle § 28 ods. 3 písm. b) zákona. Pre rok 2007 vláda Slovenskej republiky uznesením č. 856 z 11. októbra 2006 schválila použitie majetku už podľa citovaného § 28 ods. 3 písm. b) bod 9 zákona vo výške 36,1 mld. Sk, čo činí 96 % na posilnenie štátnych finančných aktív. Najrizikovejšou položkou výdavkovej časti je použitie majetku podľa § 30 zákona. Ide najmä o možné výdavky fondu v súvislosti s prehratými súdnymi spormi, nakoľko fond v zmysle uvedeného zákona zodpovedá celým svojím majetkom za záväzky, ktoré mu vznikajú pri uskutočňovaní činností uvedených v § 28 predmetného zákona. V súčasnosti nie je možné presne stanoviť výšku tejto položky ani termín jeho plnenia. Predpokladáme, že celkové záväzky a rozpočtové výdavky fondu splatné v roku 2007 dosiahnu maximálnu výšku asi 38,6 mld. Sk. Na základe porovnania použiteľných finančných prostriedkov a očakávaných výdavkov fondu k 31. 12. 2007 môžeme predpokladať, že bilancia Fondu národného majetku Slovenskej republiky ku koncu roku bude prebytková, a to vo výške asi 728 mil. Sk. Avšak v prípade nepriaznivého vývoja hospodárskych výsledkov v prirodzených monopoloch, ktorý by mal za následok nižšie príjmy fondu z dividend, dôjde k výpadku zdrojov, čo ovplyvní schopnosť fondu splatiť záväzky a očakávané výdavky fondu. V prípade, ak Fond národného majetku získa ďalšie zdroje z privatizácie, resp. dividend nad rámec navrhovaného rozpočtu, budú všetky použité v súlade s rozhodnutiami vlády podľa § 28 ods. 3 písm. b) zákona, prípadne Národnej rady Slovenskej republiky. Tretia časť obsahuje návrhy na použitie majetku fondu na rok 2007 podľa § 28 ods. 3 písm. b) zákona. Návrh, ako som už uvádzal, je predpokladaný v rozsahu 36,1 mld. Sk, jeho použitie je vyšpecifikované v tabuľke č. 7. Ďakujem.